以端研送鄭景元同年
作者：許及之
朝代：宋

paragraphs: 貴公寶研如寶璧，書生摩墨但摩石。
有文無研正不妨，有研無文亦堪惜。
漸老祇愁才力盡，片歙拳端寧不靳。
吾家面樣什襲珍，色如馬肝膚理潤。
昔言眼爲石之病，此論不公吾有證。
星辰在天珠在淵，此石睛光鸜鵒瑩。
文字之祥吾敢顓，鄭侯一見心拳拳。
百年石交吾與汝，更有甚者吾當捐。
兒曹旁觀俱唧唧，兒曹莫癡翁豈失。
鄭侯自有無價珍，持獻於人吾惴慄。
願侯珍研如所有，少時光芒須逼斗。
會看落筆中書堂，却試玉堂揮翰手。